บอร์ด WHA มีมติเพิกถอน HEMRAJ จากตลท. ทำเทนเดอร์ฯ ส่วนที่เหลือที่ 4.40 บ.
WHA จะทำคำเสนอซื้อหุ้น HEMRAJ อีกครั้งเพื่อเพิกถอนจากตลาดหลักทรัพย์ฯ โดยกำหนดราคารับซื้อหุ้นละ 4.40 บาท/หุ้น ขณะที่จะออกใบสำคัญแสดงสิทธิที่จะซื้อหุ้นสามัญ(วอร์แรนต์) จำนวน 1,314,397,866 หน่วย ให้ฟรีกับผู้ถือหุ้นเดิมตามสัดส่วน 10 หุ้นเดิมต่อ 1 วอร์แรนต์ โดยมีราคาใช้สิทธิ 2.75 บาท/หุ้น หวังนำเงินดังกล่าวมาใช้ในการทำคำเสนอซื้อหุ้น HEMRAJ ในครั้งนี้
29 ก.ค. 2558

บริษัท ดับบลิวเอชเอ คอร์ปอเรชั่น จำกัด (มหาชน) หรือ WHA ระบุว่า ที่ประชุมคณะกรรมการบริษัทเมื่อวานนี้ อนุมัติให้บริษัท ดับบลิวเอชเอ เวนเจอร์ โฮลดิ้ง ทำคำเสนอซื้อหุ้น บริษัท เหมราชพัฒนาที่ดิน จำกัด (มหาชน) หรือ HEMRAJ เพื่อการเพิกถอนหุ้น HEMRAJ จากการเป็นหลักทรัพย์จดทะเบียน
โดยให้นำเรื่องดังกล่าวเสนอต่อที่ประชุมผู้ถือหุ้นเพื่อพิจารณาอนุมัติเพิกถอนหุ้น HEMRAJ จากตลาดหลักทรัพย์ฯซึ่งเป็นไปตามแผนที่เคยแจ้งในการทำคำเสนอซื้อครั้งแรก ที่ได้หุ้น HEMRAJ มาจำนวน 92.88% ทำให้ไม่ครบถ้วนตามเกณฑ์ดำรงสถานะที่จะต้องมีผู้ถือหุ้นรายย่อยถือหุ้นรวมกันไม่น้อยกว่า 15%
โดยการทำคำเสนอซื้อหุ้น HEMRAJ ส่วนที่เหลือจำนวน 7.12% กำหนดราคารับซื้อที่ 4.40 บาท/หุ้น คิดเป็นมูลค่ารวมประมาณ 3,041 ล้านบาท ภายใต้เงื่อนไขที่ประชุมผู้ถือหุ้นจะอนุมัติการทำคำเสนอซื้อหุ้นทั้งหมดของ HEMRAJ เพื่อเพิกถอนจากตลาดหลักทรัพย์ฯ
รวมทั้งการออกและเสนอขายวอร์แรนต์ ชุดที่ 2 ให้กับผู้ถือหุ้นเดิม โดยบริษัทจะออกวอร์แรนต์ จำนวน 1,314,397,866  หน่วย เพื่อนำเงินไปซื้อหุ้น HEMRAJ ดังกล่าว และชำระเงินกู้ยืมสถาบันการเงิน และใช้เป็นเงินทุนหมุนเวียนในการทำธุรกิจต่อไป ซึ่งวอร์แรนต์ดังกล่าว มีอายุไม่เกิน 3 เดือน จัดสรรให้ฟรีกับผู้ถือหุ้นเดิม ในอัตราส่วน 10 หุ้นเดิมต่อ 1 วอร์แรนต์ ที่ราคาใช้สิทธิหุ้นละ 2.75 บาท
พร้อมกันนี้ บริษัทจะเพิ่มทุนจดทะเบียน โดยออกหุ้นใหม่  1,365,397,866 หุ้น พาร์หุ้นละ 0.10 บาท เพื่อรองรับการปรับสิทธิวอร์แรนต์ชุดที่ 1 และรองรับการออกวอร์แรนต์ ชุดที่ 2
 
 